擬態

係指一啲透過「扮成第種生物」嚟保護自己嘅防衛機制。

一個擬態現象要有以下三者：獵食者、受擬態者同埋擬態者。獵食者會喺捕食嘅過程當中學識受擬態者唔好食、有毒或者難捉，有咗呢啲唔好嘅經驗搞到佢之後會避免捉個樣同受擬態者相似嘅生物，而擬態者就因爲個樣生得似受擬態者，而變相冇咁易俾獵食者捕食。

類型

擬態有得分做好多種：

貝氏穆氏

貝氏擬態指冇威脅性、冇毒嘅物種，生到好似一啲有威脅性、有毒嘅物種噉嘅樣，起到狐假虎威嘅作用；要做到貝氏擬態，受擬態者數量要夠多，而且兩個物種要住喺相近嘅地方。例如乸嘅金斑蛺蝶個樣生得好似有毒嘅虎斑蝶噉；乸嘅玉帶鳳蝶個紅紋嘅樣似有毒嘅紅珠鳳蝶等等。

穆氏擬態指兩種或者兩種以上都係有威脅性、有毒嘅物種，彼此之間個樣生得似－互相係對方嘅擬態者同受擬態者；佢哋色水通常都好鮮艷或者有對比色，彼此擬態令到啲獵食者唔使食咁多個體就經已學識唔好再食佢哋，加強咗警戒色嘅效果。例如有毒嘅紫斑蝶屬當中嘅物種彼此之間有相似嘅色澤呀噉。

攻擊型

攻擊型擬態係指捕食者扮到好似無害嘅噉，藉此引佢哋啲獵物放鬆戒備。例如蘭花螳螂噉，蘭花螳螂會爬上去植物嘅枝嗰度，尤其會想搵有花嘅植物，然後佢就會用佢後面兩對腳捉實樖植物，再係噉咦左右擺動，令自己望落更加似朵喺風入面擺動嘅花噉；通常好快就會有啲細隻昆蟲，例如係蜜蜂同各種嘅蝴蝶呀噉，會飛近佢度，最後佢會一嘢伸出佢最前嗰兩隻手，將隻獵物捉住，例如蘭花螳螂就係噉。

捕食
僞裝
花螳螂
竹節蟲
竇寄生

攷

拎

生態學